
<סדר היום:>
<שינויים בתקציב לשנת 2012>

<חברי הוועדה:> 

<ייעוץ משפטי: >
שגית אפיק
<מנהל הוועדה:>
טמיר כהן
<קצרנית פרלמנטרית:>
אתי אפלבוים
<שינויים בתקציב לשנת 2012>
<היו"ר משה גפני:>
הנושא הבא על סדר-היום: שינויים בתקציב לשנת 2012. 
אני מבקש להודיע כך: על-פי החלטת ועדת הכנסת, כדי להביא דיון בוועדות, צריך אישור או של ועדת ההסכמות או בקשה של הממשלה ליו"ר הכנסת. 

היות וועדת הכספים היא ועדה שעובדת כל הזמן והמדינה לא עוצרת בגלל בחירות והשינויים בתקציב הם חלק מהפעילות שהמדינה חייבת לעבוד, אני לא מתכוון לבקש בקשות, כאשר הממשלה מביאה כל הזמן, ללא הפסקה, בקשות לשינויים בתקציב. אני לא מתכוון להגיש בקשה על כל דיון כזה או מוועדת ההסכמות או מיו"ר הכנסת. אני מבקש שתהיה בקשה גורפת. כל הבקשות הן בקשות של הממשלה. או שישיגו הסכמה של ועדת ההסכמות, אני לא הולך לבקש את זה, או, שיקבלו היתר גורף להביא את הבקשות האלה. כמובן בכפוף לזה שזאת פגרה וצריך 4 ימים קודם, כפי שקבעה ועדת הכנסת. אבל, אנחנו לא הולכים לבקש על העניין הזה. 
עברתי על ההעברות ולקחתי רק שתי העברות שאני לוקח על עצמי, בניגוד להחלטת ועדת הכנסת. אחד מהם הוא ממש פיקוח נפש והשני הוא גובל בדברים שמאוד חשובים בביטחון התזונתי. 

אני מביא רק את שתי הבקשות האלה, אני לא מביא את כל האחרים. אין לי אישור להביא את זה. גם בשתי הבקשות האלה, אני עושה דבר שהוא בניגוד להחלטה של ועדת הכנסת. מכאן ואילך לא אביא בקשות עד שלא יוסדר העניין. 
אני מבקש שתגידו לממונים עליכם. שמשרד האוצר יסדיר את זה עם יו"ר הכנסת, עם ועדת ההסכמות. אני מבקש ממנהל הוועדה שאתה תודיע את זה לכל הגורמים הנוגעים בדבר. אנחנו לא יכולים ולא צריכים ולא מחויבים להגיש בקשות על דברים שהמדינה צריכה להתנהל. זאת החלטה שאמנם אני הייתי בישיבה הזאת של ועדת הכנסת, אבל הנושאים האלה שהמדינה צריכה לעבוד, אי-אפשר לעבוד בצורה כזאת. 

לכן אני רוצה הוראה גורפת שלגבי שינויים בתקציב תהיה אפשרות להביא את זה מבלי להגיש כל פעם בקשה מחדש. 

אני מביא רק שתי בקשות שאחת מהן היא פיקוח נפש. 

מספר פנייה 654 עד 657 – מערך הכיבוי. 

הייתי בשבת במירון והיתה שם שריפת יער גדולה מאוד שיכלה להגיע לבתי התושבים.  הגיעו לשם שני מטוסי כיבוי וכיבו את השריפה. הנושא של מערך כיבוי האש, אנחנו יודעים שמדובר בפיקוח נפש. אנחנו הולכים לאשר את זה בניגוד להחלטת ועדת הכנסת כי אין אישור לעניין הזה. אני לוקח את זה על עצמי. תדעו שמכאן ואילך, שמישהו יסדיר את העניין הזה. כמו שמכינים את הבקשות – אני לא אומר את זה דווקא למשרד האוצר. משרד האוצר הוא הכתובת המרכזית בעניין, אתם מביאים את הבקשות, אבל זה נוגע לכל המשרדים.
מי מסביר את הפניות האלה. 

<אסף וסרצוק:>
הפנייה נועדה לתגבר את תקציב המשרד לביטחון פנים בסך של כ-55 מיליון שקלים שעיקרם: כ-43 מיליון שקלים בגין רכישת כבאיות חדשות; 10 מיליון שקלים בגין תקצוב הפעימה הראשונה של המענק החד פעמי לתשלום כבאים, שסוכם במסגרת הסכם קיבוצי מיולי 2012, ההסכם האחרון; 1.5 מיליון שקלים בגין קליטת כבאים חדשים, הכשרת כ-70 כבאים חדשים. 
בנוסף, הפנייה נועדה לתגבר את תקציב הוצאות חירום אזרחיות בסך של 12 מיליון שקלים, בגין השלמת תקצוב חוזה חכירה למטוסי כיבוי אש אווירי. 

<היו"ר משה גפני:>
מי בעד אישור הפניות?

הצבעה

בעד – רוב

נגד – אין

נמנעים - אין

<היו"ר משה גפני:>
הפניות אושרו. 

אגב, הגיע גם תקציב של ועדת הבחירות המרכזית, שגם כאן מישהו צריך לקבל אישור לזה. אני לא חושב שזאת הממשלה. 

<אסף וסרצוק:>
אני לא יודע לומר לך. 

<היו"ר משה גפני:>
אז אולי נדחה את הבחירות. אני לא הולך לאשר את זה, אני לא מביא את זה לדיון. אני צריך 4 ימים מראש. מישהו צריך לבקש בקשה. 

<אסף וסרצוק:>
אנחנו נעביר. 

<היו"ר משה גפני:>
פניה 666 - משרד הרווחה. 
מי מציג?
<גיא הרמתי:>
אני מאגף התקציבים.
הפנייה נועדה להעברת 5 מיליון שקלים לסעיף ביטחון תזונתי, לסיוע לקשישים ונזקקים בתחום של ביטחון תזונתי. 

<שי חרמש:>
לפי איזה קריטריונים? מה מתחבא מאחורי זה? איך מחלקים את זה?
<גיא הרמתי:>
אני לא יודע את הקריטריונים של משרד הרווחה. הוא ביצע את התכנית, הוא הציג את התכנית במסגרת ערבויות של 5 מיליון. 

<שי חרמש:>
אני לא יודע מה זה. 

<קריאה:>
זה הוואוצ'רים שמחלקים. 

<שי חרמש:>
זה הוואוצ'רים?

<היו"ר משה גפני:>
כן, אני חושב כך. 

ביטחון תזונתי לקשישים. 

מי בעד אישור הפנייה?
הצבעה

בעד – רוב

נגד – אין

נמנעים - אין

<היו"ר משה גפני:>
הפנייה אושרה. 

הישיבה נעולה. 

<הישיבה ננעלה בשעה 12:55.>
